CELEX: 62012CB0542
Language: hu
Date: 2013-05-08 00:00:00
Title: C-542/12. sz. ügy: A Bíróság (kilencedik tanács) 2013. május 8-i végzése — (a Tribunale di Pordenone (Olaszország) előzetes döntéshozatal iránti kérelme) — Fidenato Giorgio elleni büntetőeljárás (Az eljárási szabályzat 99. cikke — 2002/53/EK irányelv — A mezőgazdasági növényfajok közös fajtajegyzéke — A közös jegyzékbe felvett, géntechnológiával módosított szervezetek (GMSZ) — 1829/2003/EK rendelet — 20. cikk — Létező termékek — 2001/18/EK irányelv — 26a. cikk — A géntechnológiával módosított szervezetek nem szándékos előfordulásának az elkerülésére irányuló intézkedések)

3.8.2013   
            
            
               HU
            
            
               Az Európai Unió Hivatalos Lapja
            
            
               C 225/52
            
         A Bíróság (kilencedik tanács) 2013. május 8-i végzése — (a Tribunale di Pordenone (Olaszország) előzetes döntéshozatal iránti kérelme) — Fidenato Giorgio elleni büntetőeljárás
   (C-542/12. sz. ügy) (1)
   
   (Az eljárási szabályzat 99. cikke - 2002/53/EK irányelv - A mezőgazdasági növényfajok közös fajtajegyzéke - A közös jegyzékbe felvett, géntechnológiával módosított szervezetek (GMSZ) - 1829/2003/EK rendelet - 20. cikk - Létező termékek - 2001/18/EK irányelv - 26a. cikk - A géntechnológiával módosított szervezetek nem szándékos előfordulásának az elkerülésére irányuló intézkedések)
   2013/C 225/93
   Az eljárás nyelve: olasz
   
      A kérdést előterjesztő bíróság
   
   Tribunale di Pordenone (Olaszország)
   
      Az alap-büntetőeljárás résztvevője
   
   Fidenato Giorgio
   
      Tárgy
   
   Előzetes döntéshozatal iránti kérelem — Tribunale di Pordenone — A géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelv (HL L 106., 1. o.; magyar nyelvű különkiadás 15. fejezet, 6. kötet, 77. o.) értelmezése — Az európai közös fajtajegyzékben szereplő GMSZ-ek termesztését a géntechnológiával módosított szervezetek más növényi kultúrákban való nem szándékos előfordulásának (az együttes jelenlét elve) az elkerülésére irányuló engedélyezési eljárás alá rendelő nemzeti szabályozás.
   
      Rendelkező rész
   
   Az uniós jogot úgy kell értelmezni, hogy az olyan géntechnológiával módosított szervezetek termesztése, mint a MON 810 kukoricafajták, nem tartozhat nemzeti engedélyezési eljárás alá, ha e fajták felhasználását és forgalmazását a géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK rendelet 20. cikke alapján engedélyezték, és e fajtákat felvették az 1829/2003 rendelettel módosított, a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvben előírt, mezőgazdasági növényfajok közös fajtajegyzékébe. A 2008. március 11-i 2008/27/EK európai parlamenti és tanácsi irányelvvel módosított, a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelv 26a. cikkét úgy kell értelmezni, hogy az nem teszi lehetővé valamely tagállamnak, hogy általános jelleggel megtiltsa ilyen géntechnológiával módosított szervezeteknek a területén történő termesztését az együttes jelenlétre vonatkozó olyan intézkedések elfogadásáig, amelyek a géntechnológiával módosított szervezetek más növényi kultúrákban való nem szándékos jelenlétét kívánják megakadályozni.
   
      (1)  HL C 63., 2013.3.2.